Vasile Rîmbu, candidatul PSD la funcția de primar al municipiului Suceava, a declarat, în cadrul emisiunii „Eu cu cine votez”, că „Suceava este ca un om bolnav, are nevoie de multe intervenții”. El a precizat că are un program detaliat, cu proiecte pe care vrea să le implementeze, dar, pe lângă acestea, cea mai bună abordare este cea pe care a avut-o când era manager la Spitalul Județean Suceava: „Am venit, am studiat, am constatat ce este de făcut și am făcut”.
„Îmi place mie să fiu agresiv în fapte bune”, a declarat Vasile Rîmbu, care a explicat că „de aici poate și acea etichetare de dictator”. Referindu-se la diversele zvonuri legate de persoana sa, Vasile Rîmbu a spus: „Cineva mi-a spus: domne`, o să afli despre tine ceea ce nu ai crezut vreodată că ești. (...) Aceste zvonuri sunt lansate de către oameni care nu știu altceva decât să denigreze”.
Vizionând înregistrarea emisiunii, pe pagina noastră de Facebook sau pe canalul de YouTube al „Monitorului de Suceava”, puteți afla ce a răspuns Vasile Rîmbu atunci când a fost întrebat dacă este ateu, cine se află în spatele lui, cine îl finanțează, cu ce se consideră mai bun decât ceilalți contracandidați și cât de bogat este.